CELEX: 31988R1031
Language: el
Date: 1988-04-18 00:00:00
Title: Κανονισμός (ΕΟΚ) αριθ. 1031/88 του Συμβουλίου της 18ης Απριλίου 1988 για τον καθορισμό των προσώπων που υποχρεούνται στην καταβολή τελωνειακής οφειλής

Avis juridique important

|

31988R1031

Κανονισμός (ΕΟΚ) αριθ. 1031/88 του Συμβουλίου της 18ης Απριλίου 1988 για τον καθορισμό των προσώπων που υποχρεούνται στην καταβολή τελωνειακής οφειλής  

Επίσημη Εφημερίδα αριθ. L 102 της 21/04/1988 σ. 0005 - 0008

***** ΚΑΝΟΝΙΣΜΟΣ (ΕΟΚ) αριθ. 1031/88 ΤΟΥ ΣΥΜΒΟΥΛΙΟΥ  της 18ης Απριλίου 1988  για τον καθορισμό των προσώπων που υποχρεούνται στην καταβολή τελωνειακής οφειλής  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α,  την πρόταση της Επιτροπής (1),  Σε συνεργασία με το Ευρωπαϊκό Κοινοβούλιο (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι στον κανονισμό (ΕΟΚ) αριθ. 2144/87 του Συμβουλίου της 13ης Ιουλίου 1987 σχετικά με την τελωνειακή οφειλή (4) έχουν καθοριστεί, μεταξύ άλλων, οι διάφορες καταστάσεις που δημιουργούν τελωνειακή οφειλή κατά την εισαγωγή ή την εξαγωγή·  ότι οι κανόνες σχετικά με τον καθορισμό των προσώπων που υποχρεούνται να καταβάλουν τελωνειακή οφειλή έχουν ιδιαίτερη σημασία για την καλή λειτουργία της τελωνειακής ένωσης, προκειμένου να εξασφαλιστούν νομικά και οικονομικά αποτελέσματα σύμφωνα με τις διατάξεις του παραπάνω κανονισμού στο σύνολο της Κοινότητας·  ότι πρέπει να θεσπιστούν στον τομέα αυτό απλοί κανόνες που θα επιτρέπουν στις αρχές που είναι επιφορτισμένες με τη διαπίστωση και την είσπραξη των τελωνειακών οφειλών να ενεργούν όσο το δυνατόν πιο αποτελεσματικά· ότι πρέπει, εξάλλου, να θεσπιστούν οι ίδιες αρχές όσον αφορά τις τελωνειακές οφειλές κατά την εισαγωγή και κατά την εξαγωγή·  ότι, εάν πρόκειται για τελωνειακή οφειλή που γεννάται από την αποδχή, εκ μέρους της αρμόδιας αρχής, της τελωνειακής διασάφησης για ελεύθερη κυκλοφορία ή για προσωρινή εισαγωγή με μερική απαλλαγή των εισαγωγικών δασμών, ή της τελωνειακής διασάφησης για εξαγωγή, ως πρόσωπο υποχρεούμενο να καταβάλει την οφειλή αυτή πρέπει να θεωρείται το πρόσωπο επ' ονόματι του οποίου συντάσσεται η διασάφηση· ότι αυτή η αρχή επιτρέπει να λαμβάνονται υπόψη οι διάφοροι τρόποι αντιπροσωπεύσεως οι οποίοι είναι δυνατό να χρησιμοποιηθούν για την ολοκλήρωση των τελωνειακών διατυπώσεων· ότι, όταν ο συντάκτης της διασάφησης δηλώνει ότι ενεργεί επ' ονόματί του, αλλά για λογαριασμό τρίτου προσώπου, στο πλαίσιο του άρθρου 3 παράγραφος 2 του κανονισμού (ΕΟΚ) αριθ. 3632/85 του Συμβουλίου της 12ης Δεκεμβρίου 1985 για τον καθορισμό των προϋποθέσεων υπό τις οποίες ένα πρόσωπο δικαιούται να κάνει τελωνειακή διασάφηση (5), είναι πάντως δικαιολογημένο να υποχρεούται και ο τρίτος να καταβάλει την τελωνειακή οφειλή, εφόσον ο συντάκτης της διασάφησης είχε εντολή προς τούτο·  ότι, όταν πρόκειται για τελωνειακή οφειλή που γεννάται από αντικανονική εισαγωγή εμπορεύματος στο τελωνειακό έδαφος της Κοινότητας ή από τη διαφυγή του από την τελωνειακή επιτήρηση ή, ακόμη, από αντικανονική εξαγωγή εμπορεύματος από το τελωνειακό έδαφος της Κοινότητας, πρέπει να θεωρείται ως υποχρεωμένο να την καταβάλει το πρόσωπο το οποίο έχει προβεί στην ενέργεια που δημιούργησε την τελωνειακή οφειλή, καθώς και κάθε άλλος υπεύθυνος για την ενέργεια αυτή, σύμφωνα με την ισχύουσα νομοθεσία των κρατών μελών·  ότι, εφόσον πρόκειται για τελωνειακή οφειλή λόγω παράβασης ειδικής υποχρέωσης που απορρέει από την εφαρμογή των διατάξεων που αναφέρονται σε συγκεκριμένη τελωνειακή διαδικασία ή ειδικό τελωνειακό καθεστώς, την οφειλή πρέπει να υποχρεούται να καταβάλει το πρόσωπο το οποίο, δυνάμει των διατάξεων της ανωτέρω τελωνειακής διαδικασίας ή τελωνειακού καθεστώτος, υποχρεούται προσωπικά να εκπληρώσει την μη τηρηθείσα υποχρέωση·  ότι σε όλες τις περιπτώσεις που η ίδια νομική κατάσταση γεννά τελωνειακή οφειλή εις βάρος πολλών προσώπων, προκειμένου να δίδεται στις τελωνειακές αρχές η δυνατότητα να εισπράττουν τις τελωνειακές οφειλές υπό τις καλύτερες προϋποθέσεις, πρέπει αυτά τα πρόσωπα να ευθύνονται αλληλεγγύως για την καταβολή της τελωνειακής οφειλής·  ότι πρέπει να εξασφαλισθεί η ομοιόμορφη εφαρμογή του παρόντος κανονισμού και να προβλεφθεί, για το σκοπό αυτό μια κοινοτική διαδικασία που θα επιτρέψει τη θέσπιση κανόνων εφαρμογής του στις κατάλληλες προθεσμίες· ότι πρέπει να γίνει προσφυγή στην Επιτροπή Γενικής Τελωνειακής Νομοθεσίας η οποία έχει συσταθεί με το άρθρο 24 της οδηγίας 79/695/ΕΟΚ του Συμβουλίου της 24ης Ιουλίου 1979 για την εναρμόνιση των διαδικασιών θέσεως των εμπορευμάτων σε ελεύθερη κυκλοφορία (6), όπως τροποποιήθηκε τελευταία από την οδηγία 81/853/ΕΟΚ (7), για να οργανωθεί στενή και αποτελεσματική συνεργασία μεταξύ των κρατών μελών και της Επιτροπής στον τομέα αυτό,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Ο παρών κανονισμός καθορίζει τα πρόσωπα που υποχρεούνται να καταβάλουν τελωνειακή οφειλή.  2. Κατά την έννοια του παρόντος κανονισμού νοείται ως:  α) πρόσωπο:  - είτε φυσικό πρόσωπο,  - είτε νομικό πρόσωπο,  - είτε, εφόσον η δυνατότητα αυτή προβλέπεται από τις ισχύουσες διατάξεις, μια ένωση προσώπων στην οποία αναγνωρίζεται η δικαιοπρακτική ικανότητα χωρίς να έχει νομική προσωπικότητα·  β) τελωνειακή οφειλή: η υποχρέωση προσώπου προς πληρωμή του ποσού των εισαγωγικών δασμών (τελωνειακή οφειλή κατά την εισαγωγή) ή των εξαγωγικών δασμών (τελωνειακή οφειλή κατά την εξαγωγή) οι οποίοι επιβάλλονται, σύμφωνα με τις ισχύουσες διατάξεις, στα εμπορεύματα που υπόκεινται στους δασμούς αυτούς·  γ) εισαγωγικοί δασμοί: τόσο οι τελωνειακοί δασμοί και οι φορολογικές επιβαρύνσεις ισοδύναμου αποτελέσματος, όσο και οι γεωργικές εισφορές και άλλες επιβαρύνσεις κατά την εισαγωγή που προβλέπονται στα πλαίσια της κοινής γεωργικής πολιτικής ή των ειδικών καθεστώτων που εφαρμόζονται σε ορισμένα εμπορεύματα προερχόμενα από τη μεταποίηση γεωργικών προϊόντων·  δ) εξαγωγικοί δασμοί: οι γεωργικές εισφορές και άλλες επιβαρύνσεις κατά την εξαγωγή, που προβλέπονται στα πλαίσια της κοινής γεωργικής πολιτικής ή των ειδικών καθεστώτων που εφαρμόζονται σε ορισμένα εμπορεύματα προερχόμενα από τη μεταποίηση γεωργικών προϊόντων.  ΤΙΤΛΟΣ Ι  Πρόσωπα τα οποία υποχρεούνται να καταβάλουν την τελωνειακή οφειλή κατά την εισαγωγή  Άρθρο 2  1. Όταν γεννάται τελωνειακή οφειλή δυνάμει του άρθρου 2 παράγραφος 1 στοιχεία α) ή στ) του κανονισμού (ΕΟΚ) αριθ. 2144/87, υπόχρεος να καταβάλει την οφειλή είναι εκείνος στο όνομα του οποίου έχει γίνει η διασάφηση ή οποιαδήποτε άλλη πράξη με τα ίδια νομικά αποτελέσματα.  Εντούτοις:  α) όταν, σύμφωνα με τις διατάξεις του άρθρου 3 παράγραφος 1 στοιχείο γ) του κανονισμού (ΕΟΚ) αριθ. 3632/85, το πρόσωπο το οποίο έκανε επ' ονόματί του τη διασάφηση ή κάθε άλλη πράξη με τα ίδια νομικά αποτελέσματα δηλώνει ότι ενεργεί για λογαριασμό τρίτου, ο τρίτος ευθύνεται επίσης αλληλεγγύως για την καταβολή της τελωνειακής οφειλής, εφόσον αποδειχθεί, σύμφωνα με τις διατάξεις που ισχύουν στα κράτη μέλη, ότι πράγματι έδωσε εντολή στον συντάκτη της διασάφησης ή κάθε άλλης πράξης με τα ίδια νομικά αποτελέσματα να ενεργήσει κατ' αυτόν τον τρόπο·  β) όταν η τελωνειακή διασάφηση συντάσσεται επ' ονόματι τρίτου από πρόσωπο που δεν έχει σχετική εντολή, την τελωνειακή οφειλή υποχρεούται να καταβάλει μόνο το πρόσωπο αυτό.  2. Όταν σύμφωνα με τις ισχύουσες διατάξεις, οι τελωνειακές αρχές επιτρέπουν να τεθεί σε ελεύθερη κυκλοφορία ένα εμπόρευμα που υπαγόταν προηγουμένως σε διαφορετικό τελωνειακό καθεστώς χωρίς να απαιτούν την κατάθεση γραπτής διασάφησης, υπόχρεος να καταβάλει την τελωνειακή οφειλή, η οποία δημιουργήθηκε από το λόγο αυτό, είναι αυτός ο οποίος, τη στιγμή που το εμπόρευμα τίθεται σε ελεύθερη κυκλοφορία, οφείλει να εκπληρώσει τις υποχρεώσεις τις οποίες συνεπάγεται το εν λόγω τελωνειακό καθεστώς.  Το πρώτο εδάφιο εφαρμόζεται, ενδεχομένως, και στα προϊόντα που προέρχονται από τη μεταποίηση του εν λόγω προϊόντος καθώς και στα απορρίμματα ή τα θραύσματα που προκύπτουν από την καταστροφή του.  Άρθρο 3  Όταν γεννάται τελωνειακή οφειλή δυνάμει του άρθρου 2 παράγραφος 1 στοιχείο β) του κανονισμού (ΕΟΚ) αριθ. 2144/87, υπόχρεος να καταβάλει την οφειλή αυτή είναι εκείνος ο οποίος εισήγαγε αντικανονικά το εμπόρευμα στο τελωνειακό έδαφος της Κοινότητας.  Αλληλέγγυα υποχρέωση καταβολής της τελωνειακής οφειλής σύμφωνα με τις διατάξεις που ισχύουν στα κράτη μέλη υφίσταται επίσης για:  α) τα πρόσωπα τα οποία συνήργησαν στην αντικανονική εισαγωγή του εμπορεύματος στο τελωνειακό έδαφος της Κοινότητας καθώς και τα πρόσωπα τα οποία απέκτησαν ή κατείχαν το εν λόγω εμπόρευμα·  β) όλα τα άλλα πρόσωπα τα οποία είναι δυνατό να θεωρηθούν υπεύθυνα για την αντικανονική αυτή εισαγωγή.  Άρθρο 4  1. Όταν γεννάται τελωνειακή οφειλή δυνάμει των διατάξεων του άρθρου 2 παράγραφος 1 στοιχείο γ) του κανονισμού (ΕΟΚ) αριθ. 2144/87, υπόχρεος να καταβάλει αυτή την οφειλή είναι ο υπεύθυνος για τη διαφυγή του εμπορεύματος από την τελωνειακή επιτήρηση.  Αλληλέγγυα υποχρέωση καταβολής της τελωνειακής οφειλής, σύμφωνα με τις διατάξεις που ισχύουν στα κράτη μέλη, υπέχουν επίσης:  α) τα πρόσωπα τα οποία συνήργησαν στη διαφυγή του εμπορεύματος από την τελωνειακή επιτήρηση, καθώς και εκείνα τα οποία απέκτησαν ή κατείχαν το εν λόγω εμπόρευμα·  β) όλα τα άλλα πρόσωπα τα οποία είναι δυνατό να θεωρηθούν υπεύθυνα για τη διαφυγή αυτή.  2. Αλληλέγγυα υποχρέωση καταβολής της τελωνειακής οφειλής υπέχει, επίσης, ο υπεύθυνος για την εκτέλεση των υποχρεώσεων που προκύπτουν για ένα εμπόρευμα υποκείμενο σε εισαγωγικό δασμό, από την παραμονή του σε προσωρινή εναπόθεση ή από τη χρησιμοποίηση του τελωνειακού καθεστώτος υπό το οποίο έχει τεθεί. Άρθρο 5  Όταν γεννάται τελωνειακή οφειλή δυνάμει του άρθρου 2 παράγραφος 1 στοιχείο δ) του κανονισμού (ΕΟΚ) αριθ. 2144/87, υπόχρεος να καταβάλει την οφειλή είναι εκείνος ο οποίος οφείλει κατά περίπτωση, είτε να εκπληρώσει τις υποχρεώσεις που συνεπάγεται, για ένα εμπόρευμα υποκείμενο σε εισαγωγικό δασμό, η παραμονή του σε προσωρινή εναπόθεση ή η χρησιμοποίηση του τελωνειακού καθεστώτος υπό το οποίο έχει τεθεί, είτε να τηρεί τους όρους που καθορίζονται για την υπαγωγή του εμπορεύματος σε αυτό το καθεστώς.  Άρθρο 6  Όταν γεννάται τελωνειακή οφειλή δυνάμει του άρθρου 2 παράγραφος 1 στοιχείο ε) του κανονισμού (ΕΟΚ) αριθ. 2144/87, υπόχρεος να καταβάλει την οφειλή είναι εκείνος ο οποίος οφείλει να εκτελέσει τις υποχρεώσεις τις οποίες συνεπάγεται για ένα εμπόρευμα η θέση του σε ελεύθερη κυκλοφορία με μερική ή ολική απαλλαγή από τους εισαγωγικούς δασμούς λόγω προορισμού του για ειδικούς σκοπούς, ή να τηρήσει τους όρους που έχουν καθοριστεί για τη χορήγηση αυτής της απαλλαγής.  ΤΙΤΛΟΣ ΙΙ  Πρόσωπα τα οποία υποχρεούνται να καταβάλουν την τελωνειακή οφειλή κατά την εξαγωγή  Άρθρο 7  1. Όταν γεννάται τελωνειακή οφειλή δυνάμει του άρθρου 5 παράγραφος 1 στοιχείο α) του κανονισμού (ΕΟΚ) αριθ. 2144/87, ενώ για το σχετικό εμπόρευμα έχει γίνει διασάφηση εξαγωγής, υποχρεούται στην καταβολή της εν λόγω οφειλής το πρόσωπο επ' ονόματι του οποίου έγινε η διασάφηση.  Εντούτοις, όταν η διασάφηση συντάσσεται επ' ονόματι τρίτου από πρόσωπο το οποίο δεν έχει σχετική εντολή, την τελωνειακή οφειλή υποχρεούται να καταβάλει μόνο το πρόσωπο αυτό.  Εξάλλου, εφαρμόζονται κατ' αναλογία οι διατάξεις του άρθρου 2 παράγραφος 1 στοιχείο α) δεύτερο εδάφιο του παρόντος κανονισμού για τον καθορισμό, ανάλογα με την περίπτωση, των προσώπων που υποχρεούνται, αλληλεγγύως προς το πρόσωπο που αναφέρεται στο πρώτο εδάφιο της παρούσας παραγράφου, να καταβάλουν την τελωνειακή οφειλή.  2. Όταν το σχετικό εμπόρευμα δεν έχει αποτελέσει αντικείμενο διασαφήσεως εξαγωγής, υπόχρεος προς καταβολή της τελωνειακής οφειλής είναι εκείνος που εξήγαγε αντικανονικά το εμπόρευμα από το τελωνειακό έδαφος της Κοινότητας.  Για την καταβολή της τελωνειακής οφειλής ευθύνονται επίσης αλληλεγγύως, σύμφωνα με τη νομοθεσία των κρατών μελών:  α) τα πρόσωπα τα οποία συνήργησαν στην αντικανονική εξαγωγή του εμπορεύματος από το τελωνειακό έδαφος της Κοινότητας·  β) καθώς και κάθε πρόσωπο το οποίο ευθύνεται για την αντικανονική αυτήν εξαγωγή.  Άρθρο 8  Όταν γεννάται τελωνειακή οφειλή δυνάμει των διατάξεων του άρθρου 5 παράγραφος 1 στοιχείο β) του κανονισμού (ΕΟΚ) αριθ. 2144/87, ο υπόχρεος να καταβάλει την οφειλή αυτή καθορίζεται σύμφωνα με τις προϋποθέσεις που προβλέπει το άρθρο 7 παράγραφος 1.  ΤΙΤΛΟΣ ΙΙΙ  Ειδικές διατάξεις  Άρθρο 9  1. Όταν η τελωνειακή οφειλή γεννάται δυνάμει του άρθρου 9 του κανονισμού (ΕΟΚ) αριθ. 2144/87, το άρθρο 2 του παρόντος κανονισμού εφαρμόζεται κατ' αναλογία.  2. Όταν η τελωνειακή οφειλή γεννάται δυνάμει του άρθρου 10 του κανονισμού (ΕΟΚ) αριθ. 2144/87, ο παρών κανονισμός εφαρμόζεται κατ' αναλογία.  Άρθρο 10  Οι διατάξεις των τίτλων Ι και ΙΙ εφαρμόζονται με την επιφύλαξη:  α) των διατάξεων που ισχύουν στα κράτη μέλη οι οποίες, υπό ορισμένους όρους, καθιστούν υπόχρεα για την καταβολή της τελωνειακής οφειλής, εκτός από τα πρόσωπα που αναφέρονται στον παρόντα κανονισμό, και άλλα πρόσωπα, συμπεριλαμβανομένων εκείνων που συντάσσουν κατ' επάγγελμα τελωνειακές διασαφήσεις υπό τους όρους του άρθρου 6 του κανονισμού (ΕΟΚ) αριθ. 3632/85·  β) των υποχρεώσεων οι οποίες βαρύνουν τους εγγυητές όσον αφορά την καταβολή της τελωνειακής οφειλής την οποία έχουν εγγυηθεί.  ΤΙΤΛΟΣ IV  Τελικές διατάξεις  Άρθρο 11  1. Η Επιτροπή Γενικής Τελωνειακής Νομοθεσίας η οποία έχει συσταθεί με το άρθρο 24 της οδηγίας 79/695/ΕΟΚ μπορεί να εξετάζει κάθε ζήτημα σχετικό με την εφαρμογή του παρόντος κανονισμού το οποίο φέρει προς συζήτηση ο πρόεδρός της είτε με δική του πρωτοβουλία, είτε κατόπιν αιτήσεως κράτους μέλους.  2. Οι διατάξεις που είναι αναγκαίες για την εφαρμογή του παρόντος κανονισμού θεσπίζονται κατά τη διαδικασία του άρθρου 26 παράγραφοι 2 και 3 της οδηγίας 79/695/ΕΟΚ.  Άρθρο 12  Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από 1ης Ιανουαρίου 1989. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 18 Απριλίου 1988.  Για το Συμβούλιο  Ο Πρόεδρος  G. STOLTENBERG  (1) ΕΕ αριθ. C 340 της 28. 12. 1982, σ. 5.  (2) ΕΕ αριθ. C 127 της 14. 5. 1984, σ. 24, και απόφαση της 10ης Φεβρουαρίου 1988 (δεν έχει ακόμη δημοσιευθεί στην Επίσημη Εφημερίδα).  (3) ΕΕ αριθ. C 211 της 8. 8. 1983, σ. 1.  (4) ΕΕ αριθ. L 201 της 22. 7. 1987, σ. 15.  (5) ΕΕ αριθ. L 350 της 27. 12. 1985, σ. 1.  (6) ΕΕ αριθ. L 205 της 13. 8. 1979, σ. 19.  (7) ΕΕ αριθ. L 319 της 7. 11. 1981, σ. 1.